OBH 2193/2001.
Az állampolgári jogok országgyűlési biztosa általános helyettesének jelentése
Ügyintéző: Dr. Gál Attila

A vizsgálat megindulása
	A panaszos azért fordult az Országgyűlési biztoshoz, mert sérelmezte, hogy az 1998. augusztus 21.-én sérelmére bekövetkezett közlekedési baleset miatt indult szabálysértési eljárásban a Székesfehérvári Rendőrkapitányság, mint I. fokú Szabálysértési Hatóság az eljárás lefolytatását indokolatlanul halogatva, késleltette az eljárás befejezését, és e miatt, a szabálysértési hatóság hibájából, a szabálysértés elévült. Az elévülés miatt a szabálysértési eljárást megszüntették, anélkül hogy a balesetet okozó felelősségét megállapíthatták volna. Panaszos kérte az ügy kivizsgálását.
A panasz alapján felmerült a jogállamiságból  eredő jogbiztonság és a  tisztességes eljáráshoz való jog sérelmének gyanúja, ezért az országgyűlési biztos vizsgálatot rendelt el. A vizsgálat során az ügyről felvilágosítást kért az Fejér megyei Rendőr-kapitányság vezetőjétől.

Az érintett alkotmányos jog
•	Az Alkotmány 2. § (1) bekezdésében deklarált jogállamiság és az abból eredő jogbiztonság követelménye, a tisztességes eljáráshoz való jog.

Az alkalmazott jogszabályok
•	Az elkövetéskor és az elbíráláskor hatályban volt, a szabálysértésekről szóló 1968. évi I. törvény (Sztv.)
10. § (1) Nincs helye felelősségre vonásnak, ha a cselekmény elkövetésétől hat hónap eltelt (elévülés).
12. § A szabálysértés miatt az elkövető ellen foganatosított eljárási cselekmény az elévülést félbeszakítja. A félbeszakítás napjával az elévülés határideje ismét elkezdődik. A cselekmény elkövetésétől számított két év elteltével azonban felelősségre vonásnak nincs helye.

•	A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény
1. § (1) E törvény hatálya a fegyveres erők (Magyar Honvédség, Határőrség), a rendvédelmi szervek (a rendőrség, a polgári védelem, a vám- és pénzügyőrség, a büntetés-végrehajtási szervezet, az állami és hivatásos önkormányzati tűzoltóság), valamint a polgári nemzetbiztonsági szolgálatok (e törvény alkalmazásában a továbbiakban együtt: fegyveres szervek) hivatásos állományú tagjainak szolgálati jogviszonyára (a továbbiakban: szolgálati viszony) és társadalombiztosítási ellátására terjed ki.
122. § Elévülés miatt nem indítható fegyelmi eljárás, ha
a) a fegyelemsértés elkövetése óta 1 év, a szabálysértés elkövetése óta 6 hónap, vagy
b) az állományilletékes parancsnoknak a fegyelemsértésről való tudomásszerzésétől számított 3 hónap
eltelt.

A vizsgálat megállapítása
	A panaszban foglaltak, továbbá a fejér megyei rendőrfőkapitány vizsgálata, a beszerzett szabálysértési iratok alapján a következők állapíthatók meg:
A panaszos Székesfehérvár belterületén 1998. augusztus 21. napján a DOG-836 frsz. személygépkocsijával közlekedve, a Palotai út és a Mátyás kir. körút kereszteződésében, összeütközött Cs. Tibor által vezetett EUV-880. frsz személygépkocsival. A járművek megrongálódtak, személyi sérülés nem történt. Az ügyben a felelősség megállapítása érdekében szabálysértési eljárás indult. Ennek során a Székesfehérvári Rendőrkapitányság, mint első fokú szabálysértési hatóság a 03111/98 szabs. számú, 1998. november 30. napján kelt határozatában megállapította, hogy a balesetért Cs. Tibor a felelős, mert a megkülönböztető jelzéssel ellátott személygépkocsijával a tilos jelzés ellenére figyelmetlenül  és a megkülönböztető jelzését késve használva hajtott be az útkereszteződésbe. Ezért őt 12 napi elzárásra átváltoztatható 6.000,- Ft pénzbírsággal sújtotta. Panaszossal szemben pedig a szabálysértési eljárást megszüntette, mert nem követett el szabálysértést. 
Cs. Tibor fellebbezése folytán a Fejér Megyei Rendőr-főkapitányság mint II. fokú szabálysértési hatóság az I. fokú szabálysértési hatóság határozatát helyben hagyta azzal, hogy Cs. Tibor cselekménye az elsőbbségadás szabályának durva megsértése szabálysértésnek minősül.
A jogerős szabálysértési határozat ellen Cs. Tibor törvényességi panasza folytán a Fejér megyei Főügyészség, 1999. május 5. napján V.29/1999/1/II. szám alatt óvást jelentett be a tényállás megfelelő tisztázásának elmulasztása miatt. Az ügyészi óvásnak a II. fokú szabálysértési hatóság helyt adott és a szabálysértési ügyben hozott korábbi határozatokat az 1999. május 17. napján kelt 435/1998. számú határozatával hatályon kívül helyezte és az I. fokú szabálysértési hatóságot új eljárás lefolytatására utasította.
Az I. fokú szabálysértési hatóság a megismételt eljárás során először 1999. június 22. napján tartott tárgyalást. Ezt a tárgyalást elnapolta és  1999. augusztus 26. napján megkereste a székesfehérvári Közútkezelő és Közhasznú Társaságot a baleset színhelyén levő forgalomirányító fényjelző készülék balesetkori működésével kapcsolatos adatok megküldése végett. A megkeresést a Társaság 1999. szeptember 6-án teljesítette. Ezt követően az I fokú szabálysértési hatóság 1999. október 12.-én, 1999. október 25. napjára tárgyalást tűzött ki, amelyre az érintetteket megidézte. Az október 25-i tárgyalást megtartva az I. fokú szabálysértési hatóság  határozatot az ügyben nem hozott, de más intézkedést sem tett 2000. július 14-ig, amikor is a szabálysértési eljárást az 1968. évi I. tv. 10. § (1) bekezdésének rendelkezésére figyelemmel, a szabálysértés büntethetőségének elévülése miatt megszüntette. A megszüntető határozat ellen panaszos jogi képviselője útján fellebbezést jelentett be, amelyet a II. fokú szabálysértési hatóság 2000. szeptember 11. napján kelt 247/2000. számú határozatával elutasított, helyben hagyva a megszüntető határozatot.
A panaszos 2000. novemberében törvényességi kérelmet nyújtott be a Fejér megyei Főügyészséghez is. A Főügyészség az I. és II. fokú szabálysértési határozatokat törvényesnek találva, ügyészi intézkedést nem tett.
E tényállás alapján megállapítható, hogy az ügyben eljáró I. fokú szabálysértési hatóság indokolatlanul késedelmesen járt el a panaszos által sérelmezett ügyben, akkor amikor az 1999. október 25. napját követően nem tett olyan intézkedést, amely a szabálysértés büntethetőségének elévülését megakadályozta volna.  Ennek következtében még az abszolút elévülési idő (2000. augusztus 14.) letelte előtt a szabálysértés büntethetősége 2000. április 25-én elévült és a szabálysértési eljárást a törvényi rendelkezéseknek megfelelően meg kellett szüntetni. 
A vizsgálatom alapján megállapítottam, hogy a Székesfehérvári Rendőrkapitányság, mint I. fokú Szabálysértési Hatóság indokolatlanul késedelmes eljárása az Alkotmány 2. § (1) bekezdésében deklarált jogállamiságból eredő jogbiztonság követelményével, illetve az ennek részét képező tisztességes eljáráshoz való joggal összefüggésben alkotmányos visszásságot okozott, mert mind  a megismételt eljárásában a szükséges eljárási cselekményeket indokolatlanul késedelmesen és olyan időben foganatosította, hogy a cselekmény elévülési ideje még az abszolút elévülési idő előtt  bekövetkezett és ez a szabálysértési eljárás megszüntetéséhez vezetett. Ezzel az eljárásával helyrehozhatatlanul sértette panaszos alkotmányos jogait.
Az ügyben mulasztó fegyelmi felelősségre vonására törvényes lehetőség nincs, mert a fegyelemsértés elkövetése óta egy év már eltelt, ami a felelősségre vonását kizárja.

	Ajánlást és fegyelmi eljárás megindítására kezdeményezést,- mert a szabálysértési eljárás folytatására, a mulasztó ügyintézővel szemben pedig fegyelmi eljárás lefolytatására törvényesen nincs lehetőség - , nem teszek, Felhívom azonban a Fejér megyei Rendőr-főkapitányság és a Székesfehérvári Rendőrkapitányság vezetőinek figyelmét a szabálysértési eljárások időszerűségének fontosságára és ezzel a szabálysértések büntethetősége elévülésének megakadályozására, annak fokozott ellenőrzésére, hogy a szabálysértési eljárásra vonatkozó törvényi rendelkezéseket maradéktalan tartsák  be.
	Panaszos  figyelmét pedig felhívom arra, hogy sem a szabálysértés elévülése, sem vizsgálatom lezárása nem akadálya annak, hogy esetleges kárigényét polgári jogi úton érvényesíthesse.
A vizsgálatot lezárom. Az erről szóló jelentésemet meg kell küldeni panaszosnak, a Fejér megyei Rendőrfőkapitánynak és a Székesfehérvári Rendőrkapitányság vezetőjének.

Budapest, 2001. november 6.

Takács Albert